義宗弟義賓，封興安侯，位徐州刺史。卒，諡曰肅侯。義賓弟義綦，封營道縣侯，凡鄙無識。始興王浚嘗謂曰：「陸士衡詩雲，'營道無烈心'，其何意苦阿父如此。」義綦曰：「下官初不識士衡，何忽見苦。」其庸塞皆然。位湘州刺史，諡僖侯。臨川烈武王道規字道則，武帝少弟也。倜儻有大志，預謀誅桓玄。時桓弘鎮廣陵，以為征虜中兵參軍。武帝克京城，道規亦以其日與劉毅、孟昶斬弘。玄敗走，道規與劉毅、何無忌追破之。無忌欲乘勝直造江陵。道規曰：「諸桓世居西楚，群小皆為竭力；桓振勇冠三軍。且可頓兵以計策縻之。」無忌不從，果為振敗。乃退還尋陽，繕舟甲復進，遂平巴陵。江陵之平，道規推毅為元功，無忌為次，自居其末。以起義勳，封華容縣公，累遷領護南蠻校尉、荊州刺史，加都督。善於刑政，士庶畏而愛之。